**ชุมชนกับการเปลี่ยนแปลงเหมืองหินเป็นสถานที่ท่องเที่ยว
ของอำเภอรัตภูมิ จังหวัดสงขลา**

**พนิดา รำเภยกลิ่น และกมลทิพย์ ธรรมกีระติ**

**สาขาวิชาสังคมศึกษา คณะครุศาสตร์ มหาวิทยาลัยราชภัฏนครศรีธรรมราช**

**e-mail: 6081116008@gmail.com,k\_tkirati@yahoo.com**

**บทคัดย่อ**

การวิจัยครั้งนี้มีวัตถุประสงค์เพื่อศึกษา 1) การสัมปทานบัตรการทำเหมืองหินเขาคูหา อำเภอรัตภูมิ จังหวัดสงขลา 2) การรวมกลุ่มจัดตั้งกลุ่มเพื่อเรียกร้องสิทธิ์ของชาวบ้านในชุมชน 3) การจัดการฟื้นฟูสภาพแวดล้อม และพัฒนาเขาคูหาให้เป็นสถานที่ท่องเที่ยว เป็นการวิจัยเชิงคุณภาพ เครื่องมือเก็บรวบรวมข้อมูลคือ แบบสัมภาษณ์ ผู้ให้ข้อมูลจำนวน 10 คน นำข้อมูลจากเอกสารและการสัมภาษณ์วิเคราะห์ สรุป
และนำเสนอผลการศึกษา ภายใต้กรอบแนวคิดการวิจัย

ผลการวิจัยพบว่า เขาคูหามีลักษณะทางธรณีเป็นภูเขาหินปูนสามารถนำมาเป็นหินอุตสาหกรรม
ได้มีการระเบิดหินเป็นครั้งแรกประมาณ พ.ศ. 2504 กรมทางหลวงเป็นผู้ดำเนินการเพื่อนำหินไปก่อสร้างถนน
เมื่อสร้างถนนเสร็จชาวบ้านในพื้นที่มีการทำหินต่อจนเกิดการสัมปทานบัตรทำเหมืองหิน แบ่งยุคได้ 3 ยุค
คือ ยุคแรก (พ.ศ. 2500 ถึง พ.ศ. 2515) ยุคบุกเบิกโดยรัฐ และชุมชน ยุคที่สอง (พ.ศ. 2515 ถึง พ.ศ. 2534) ยุคเอกชนเช่าพื้นที่ทำกิจการโรงโม่หิน และยุคที่สาม (พ.ศ. 2538 ถึง พ.ศ. 2553) ยุคธุรกิจอุตสาหกรรมเหมืองหินมีการทำสัมปทานบัตรเหมืองหิน การทำสัมปทานบัตรของบริษัทเป็นสาเหตุทำให้มีการขยายพื้นที่
ของเหมืองหิน และเกิดความขัดแย้งในชุมชน เมื่อการทำสัมปทานบัตรยุติลงเขาคูหากลายเป็นพื้นที่เสื่อมโทรมรกร้าง ชาวบ้านในพื้นที่เขาคูหาได้รวมกลุ่ม “อนุรักษ์ทรัพยากรและการท่องเที่ยวเขาคูหา” มีเป้าหมายพัฒนาเขาคูหาให้เป็นสถานที่ท่องเที่ยวเชิงนิเวศเพื่อฟื้นฟูสภาพแวดล้อม เริ่มต้นจากปรับพื้นที่เป็นสถานที่พักผ่อน
ใช้ประโยชน์ร่วมกันของชุมชน ปลูกต้นไม้ทดแทน จัดกิจกรรมท่องเที่ยวเยี่ยมชมทัศนียภาพเขาคูหา และวิถีชีวิตชุมชน และได้เผยแพร่กิจกรรมการท่องเที่ยวทางสื่อสังคม

**คำสำคัญ:** สัมปทานหิน, แหล่งท่องเที่ยว, จังหวัดสงขลา

**Community and the transformation of the quarry into a tourist attraction of Rattaphum District, Songkhla Province**

**Panida Rampeiklin and Kamontip Thamkirati**

**Major in Social Studies, Faculty of Education, Nakhon Si Thammarat Rajabhat University**

**e-mail: 6081116008@gmail.com, k\_tkirati@yahoo.com**

**Abstract**

The objectives were 1) Khao Khuha concession card of Rattaphum district, Songkhla province 2) aggregation to form a group to claim the rights of villagers in the community 3) environmental rehabilitation management and development of Khao Khuha as a tourist attraction. This research was qualitative research. The research instrument was an interview form. There were 10 samples in this research. Analysed the interview, summarized and reported under the conceptual framework.

The results showed that Khao Khuha had a geological nature as a limestone mountain and can be used as an industrial stone. There was the first quarrying in 1961. The rocks were used in order to do road construction by Department of Highways. When the road was completed, the villagers in the area continued to work on stone until the concession card was granted. It can be divided into 3 periods - the first period
(1957 to 1972) the pioneer period by the government and community, the second period (1972 to 1991)
the private industry rented the area for the stone mill business and the third period (1995 to 2010) the period of the quarrying industry has made a concession card. By the time the concession card was terminated,
Khao Khuha became a deteriorated and desolate area. Villagers in Khao Khuha area gathered together as “Conserving resources and tourism in Khao Khuha” group in order to develop Khao Khuha to be an eco-tourism site to restore the environment. Started from adjusting the area to be a place to relax and use of the community, planting trees for reforestation, organizing tourism activities to visit the scenery of Khao Khuha and the way of life of the community and having published tourism activities on social media

**Keywords:** Stone concession, tourist attraction, Songkhla Province

**บทนำ**

เขาคูหา อำเภอรัตภูมิ จังหวัดสงขลา มีความสำคัญกับคนในพื้นที่ทั้งในอดีตและปัจจุบัน เขาคูหา
ในอดีตเป็นพื้นที่ที่มีความสมบูรณ์เป็นอย่างมาก เต็มไปด้วยต้นไม้ และพืชพรรณต่าง ๆ บริเวณรอบเขาคูหา
เป็นพื้นที่ชุ่มน้ำ บริเวณภูเขามีถ้ำ และสายน้ำลอดผ่าน บริเวณใกล้เคียงยังเป็นแหล่งพักพิง และเป็น
แหล่งเพาะพันธุ์สัตว์ตามธรรมชาติหลายชนิด เขาคูหาถือเป็นแหล่งอาหาร และแหล่งทรัพยากรธรรมชาติ
ที่สำคัญของคนในชุมชน ด้วยความอุดมสมบูรณ์นี้เขาคูหาจึงเหมาะต่อการตั้งถิ่นฐาน และการทำการเกษตร
ทำนา นอกจากนี้แล้วด้วยเขาคูหาเป็นภูเขาสูงที่เป็นจุดสังเกตของคนที่เดินทางสัญจรไปมา หากคนนอกพื้นที่เดินทางผ่านเขาคูหาก็จะทราบทันทีว่าได้เดินทางถึง อำเภอรัตภูมิ จังหวัดสงขลาแล้ว ส่งผลให้เขาคูหา
ขึ้นเป็นสัญลักษณ์ที่สำคัญของอำเภอรัตภูมิ ในปัจจุบันเขาคูหาถูกเปรียบเป็นสัญลักษณ์ของความเปลี่ยนแปลง
ซึ่งเป็นการเปลี่ยนแปลงจากธรรมชาติ และน้ำมือของมนุษย์

นอกจากจะมีการใช้ประโยชน์จากเขาคูหาในการตั้งถิ่นฐาน และทำการเกษตรแล้ว เขาคูหา
ยังมีลักษณะทางธรณีเป็นภูเขาหินปูน ซึ่งสามารถนำมาดัดแปลงเป็นหินอุตสาหกรรมได้ ดังนั้นเขาคูหา
จึงกลายเป็นแหล่งหินที่ชาวบ้านมักเอาไปใช้ก่อสร้างมาตั้งแต่อดีต แต่การใช้ประโยชน์จากหินทำให้เขาคูหา
เกิดการเปลี่ยนแปลงครั้งยิ่งใหญ่ โดยเกิดขึ้นเมื่อประมาณปีพ.ศ. 2504 กรมทางหลวงได้ตัดถนนสายเอเชีย (หาดใหญ่ – พัทลุง) จึงมีการระเบิดหินจากเขาคูหาเป็นครั้งแรกโดยกรมทางหลวงเป็นผู้ดำเนินการระเบิดหิน เพื่อนำหินไปก่อสร้างถนน เมื่อสร้างถนนเสร็จสิ้น จึงมีการทำหินของชาวบ้านในพื้นที่ที่มีที่ดินติดกับภูเขา
จนเกิดกิจการโรงโม่หินเข้ามาดำเนินการระเบิดหิน และย่อยหิน ในช่วงแรกมีการดำเนินในบริเวณทิศเหนือ
ของภูเขา ต่อมาในปีพ.ศ.2542 รัฐบาลโดยกระทรวงอุตสาหกรรมได้ออกประกาศกำหนดพื้นที่แหล่งหินอุตสาหกรรมเพื่อการก่อสร้าง และจัดสรรแหล่งหิน โดยให้ผู้ประกอบการระเบิดหิน ขอสัมปทานบัตร
การทำเหมืองหินเขาคูหาอย่างถูกต้องตามกฎหมาย หลังจากผู้ประกอบขอสัมปทานบัตรได้สำเร็จ การระเบิดหิน
ในพื้นที่เกิดขึ้นต่อเนื่อง เหตุการณ์นี้สร้างความเสียหายให้ชุมชนเป็นอย่างมาก เนื่องจากการระเบิดหินส่งผลให้บ้านเรือนของชาวบ้านได้รับความเสียหาย และที่สำคัญคือการระเบิดหินส่งผลต่อสภาพแวดล้อมทางธรรมชาติรอบ ๆ เขาคูหาเป็นอย่างมาก นอกจากนี้การให้สัมปทานบริษัทเอกชนทำเหมืองหิน และโรงโม่หิน
ยังเป็นจุดเริ่มต้นที่ก่อให้เกิดความขัดแย้งระหว่างชาวบ้านในพื้นที่กันเอง และเกิดข้อพิพาทกับบริษัท
ที่ได้รับสัมปทานมาโดยตลอด ปัญหานี้เป็นปัญหาเรื้อรังมายาวนาน ก่อให้เกิดการรวมกลุ่มพิทักษ์สิทธิชุมชน
เขาคูหา เพื่อการเรียกร้องให้ภาครัฐยกเลิกสัมปทานเหมืองหินที่เขาคูหา

ปัจจุบันเขาคูหาได้รับการยกเลิกไม่ให้มีการระเบิดหินแล้วแต่ความเสียหายเกิดจากการระเบิดหินยังคงอยู่ชาวบ้านในพื้นที่จึงเกิดการรวมกลุ่มที่มีชื่อว่า “กลุ่มอนุรักษ์ทรัพยากรและการท่องเที่ยวเขาคูหา”
เพื่อช่วยกันพื้นฟูสภาพแวดล้อมที่เขาคูหา และบริเวณโดยรอบ และพยายามผลักดันให้เขาคูหาเป็นสถานที่ท่องเที่ยวเชิงนิเวศแห่งใหม่ของอำเภอรัตภูมิ เพื่อที่พื้นที่เขาคูหาจะไม่กลายเป็นพื้นที่รกร้าง ทั้งนี้การเปิด
เขาคูหาเป็นสถานที่ท่องเที่ยว มีวัตถุประสงค์ให้นักท่องเที่ยวได้เดินทางขึ้นไปชมทัศนียภาพความสวยงาม
ตามธรรมชาติได้เห็นวิถีชีวิตของชาวบ้านการประกอบอาชีพของชาวบ้านผ่านพื้นที่การทำเกษตรในบริเวณใกล้เคียงกับเขาคูหา และที่สำคัญคือต้องการให้เขาคูหากลับมาเป็นพื้นที่ธรรมชาติเช่นที่เคยเป็น

**วัตถุประสงค์ของการวิจัย**

1. เพื่อศึกษาการสัมปทานบัตรการทำเหมืองหินเขาคูหา อำเภอรัตภูมิ จังหวัดสงขลา

 2. เพื่อศึกษาการรวมกลุ่ม จัดตั้งกลุ่มเพื่อเรียกร้องสิทธิ์ของชาวบ้านในชุมชน

 3. เพื่อศึกษาการจัดการฟื้นฟูสภาพแวดล้อม และการพัฒนาเขาคูหาให้เป็นสถานที่ท่องเที่ยว

**ขอบเขตของการวิจัย**

1. ขอบเขตด้านเนื้อหา

1.1 การสัมปทานบัตรการทำเหมืองหินเขาคูหา อำเภอรัตภูมิ จังหวัดสงขลา

1.2 การรวมกลุ่ม จัดตั้งกลุ่มเพื่อเรียกร้องสิทธิ์ของชาวบ้านในชุมชน

1.3 การพัฒนาเขาคูหาเพื่อเป็นสถานที่ท่องเที่ยวเชิงธรรมชาติที่สำคัญ ของอำเภอรัตภูมิจังหวัดสงขลา

2. ขอบเขตด้านพื้นที่

 ชุมชนเขาคูหา ตำบลคูหาใต้ อำเภอรัตภูมิ จังหวัดสงขลา

**วิธีดำเนินการ**

การวิจัยครั้งนี้เป็นการวิจัยเชิงคุณภาพ พื้นที่ศึกษาคือ เขาคูหา ตำบลคูหาใต้ อำเภอรัตภูมิ จังหวัดสงขลา ผู้วิจัยได้ดำเนินการเก็บข้อมูลจากการรวบรวมเอกสารงานวิจัยที่เกี่ยวข้อง การสัมภาษณ์ และการเก็บข้อมูลจากภาคสนาม (การสังเกต)

**ผู้ให้ข้อมูล**

ผู้ให้ข้อมูลที่ผู้วิจัยสัมภาษณ์ และเก็บรวบรวมข้อมูล คัดเลือกโดยวิธีการสุ่มกลุ่มตัวอย่างเลือก
แบบเจาะจง (Purposive Sampling) รวมผู้ให้ข้อมูลทั้งหมดจำนวน 10 คน

* ผู้นำชุมชน จำนวน 2 คน
* ตัวแทนสมาชิกกลุ่มสมาคมพิทักษ์เขาคูหา จำนวน 3 คน
* ตัวแทนจากหน่วยงาน NGOs จำนวน 1 คน
* ตัวแทนสมาชิกกลุ่มอนุรักษ์ทรัพยากรและการท่องเที่ยวเขาคูหา จำนวน 1 คน
* ชาวบ้านที่อาศัยในพื้นที่ใกล้เคียงกับเขาคูหา จำนวน 3 คน

**เครื่องมือที่ใช้ในการวิจัย**

 ผู้วิจัยได้กำหนดวิธีการเข้าถึงข้อมูลโดยการสัมภาษณ์ และการสังเกต โดยมีรายละเอียดดังนี้

 การสัมภาษณ์แบบเชิงลึก โดยผู้วิจัยจะใช้สัมภาษณ์ผู้ที่มีส่วนเกี่ยวข้องคือ ผู้นำชุมชน ชาวบ้านในพื้นที่ หน่วยงานของรัฐที่เกี่ยวข้อง ตัวแทนสมาชิกสมาคมพิทักษ์เขาคูหา และตัวแทนจาก NGOs ที่มีส่วนเกี่ยวข้องกับประเด็นในการศึกษา แบบตัวต่อตัว และการพูดคุยกันเป็นกลุ่ม

การสังเกต คือ ผู้วิจัยสังเกตทรัพยากรที่คงเหลืออยู่ บริบทชุมชน และความเปลี่ยนแปลงของเขาคูหา ตำบลคูหาใต้ อำเภอรัตภูมิ จังหวัดสงขลา

**วิธีการเก็บข้อมูล**

 การเก็บรวบรวมข้อมูล สามารถแบ่งข้อมูลได้เป็น 2 ประเภท คือ ข้อมูลปฐมภูมิซึ่งได้จากการสัมภาษณ์ และข้อมูลทุติยภูมิซึ่งได้จากการศึกษาค้นคว้าต่าง ๆ ที่มีผู้รวบรวมข้อมูลไว้แล้ว โดยมีการดำเนินการตามขั้นตอนต่อไปนี้

1. รวบรวมข้อมูลเอกสาร และงานวิจัยที่เกี่ยวข้อง

2. ตั้งคำถาม และออกแบบแบบสัมภาษณ์

3. ลงพื้นที่เพื่อสัมภาษณ์ เพื่อสัมภาษณ์กลุ่มเป้าหมายโดยใช้แบบสัมภาษณ์

4. นำข้อมูลมารวบรวม วิเคราะห์ และเรียบเรียงข้อมูลใหม่ โดยจะต้องไม่ดัดแปลงข้อมูลที่ผู้ให้สัมภาษณ์ได้ให้ข้อมูลไว้

5. สรุปข้อมูลที่เกี่ยวข้องกับประเด็นที่ศึกษา และนำเสนอข้อมูล

**การวิเคราะห์ข้อมูล**

 การวิเคราะห์ข้อมูล มีขั้นตอนการดำเนินงานดังนี้

1. วิเคราะห์ข้อมูลที่ได้จากการการสัมภาษณ์ ตรวจสอบความถูกต้อง และความครบถ้วนสมบูรณ์
ของข้อมูล และเรียบเรียงให้ถูกต้องตามลำดับ

2. จัดกลุ่มข้อมูลออกเป็นกลุ่ม ๆ เช่น ข้อมูลการทำสัมปทานบัตรเหมืองหิน ข้อมูลพัฒนาการ
ของการสัมปทานบัตร ข้อมูลความขัดแย้งในชุมชนที่เกิดจากการทำเหมืองหิน ข้อมูลการจัดการความขัดแย้ง และข้อมูลการวางแผนพัฒนาเขาคูหาเป็นสถานที่ท่องเที่ยว

3. ใช้หลักการที่ได้จากการศึกษางานวิจัยที่เกี่ยวข้อง เป็นเครื่องมือในการวิเคราะห์ อธิบายความ วิเคราะห์เปรียบเทียบข้อมูล ตีความเรียบเรียงข้อมูล และนำเสนอผลสรุปในรูปแบบของวิจัย

**ผลการศึกษา**

“ชุมชนกับการเปลี่ยนแปลงเหมืองหินเป็นสถานที่ท่องเที่ยว ของอำเภอรัตภูมิ จังหวัดสงขลา”
โดยทำการศึกษาในพื้นที่เขาคูหา ตำบลคูหาใต้ อำเภอรัตภูมิ จังหวัดสงขลาซึ่งได้ทำการสรุปการวิจัย
ตามวัตถุประสงค์ ดังนี้

**1. การสัมปทานบัตรการทำเหมืองหินเขาคูหา อำเภอรัตภูมิ จังหวัดสงขลา**

เขาคูหา เป็นภูเขาลูกโดดตั้งอยู่กลางท้องนา ในพื้นที่ตำบลคูหาใต้ อำเภอรัตภูมิ จังหวัดสงขลา
โดยเขาคูหาเป็นภูเขาหินปูนลูกโดด ครอบคลุมพื้นที่ประมาณ 691,000 ตารางเมตร เขาคูหามีลักษณะเป็นหน้าผาสูงชันวางตัวในแนวเหนือ-ใต้ โดยพื้นที่การทำสัมปทานอยู่ด้านทิศตะวันออกเฉียงใต้ของภูเขามีความสูง
กว่าระดับน้ำทะเลปานกลางระหว่าง 40-200 เมตร มีพื้นที่ลาดลงไปทางทิศใต้ และทิศตะวันออกที่มีระดับต่ำสุดที่ระดับน้ำทะเลปานกลาง 40 เมตร

สภาพพื้นที่เป็นป่าดิบชื้น และป่ารกร้าง มีไม้ใหญขึ้นกระจัดกระจายน้อยมาก จากการสำรวจ
สภาพพื้นที่โดยรอบเขาคูหา พบว่ามีร่องรอยการระเบิด และย่อยหินในลักษณะการระเบิดหน้าผาลึกเข้าไปในภูเขาทั้งทางทิศเหนือ ทิศตะวันตก และทิศตะวันออก โดยทิศตะวันออกของเขาคูหาเป็นบริเวณหน้าเหมือง
สำหรับสภาพภูมิประเทศบริเวณใกล้เคียงโดยรอบ พบว่าพื้นที่ส่วนใหญ่เป็นพื้นที่ราบ ชาวบ้านใช้พื้นที่ส่วนใหญ่เป็นพื้นที่เกษตรกรรม การทำสัมปทานบัตรเหมืองหินในพื้นที่เขาคูหา ทั้งการระเบิดหิน และการย่อยหินจึงส่งผลกระทบต่อทรัพยากรธรรมชาติ และวิถีชีวิตของคนในชุมชน

เวศ จันทระสระ (2563) ได้กล่าวถึง พัฒนาการทำเหมืองหินในพื้นที่เขาคูหา สามารถแบ่งยุคสมัยตามลักษณะการดำเนินการทำหินได้ 3 ยุคสมัย ดังนี้

 ยุคแรก ยุคบุกเบิกโดยรัฐ และชุมชนทำใช้ (ประมาณปีพ.ศ. 2500 ถึง พ.ศ. 2515) เขาคูหาเริ่มระเบิดหินอย่างเป็นทางการ เมื่อประมาณ 50 ปีที่แล้ว โดยกรมทางหลวงซึ่งระเบิดหินจากเขาคูหาเพื่อนำไปใช้
ในการทำถนนสายหาดใหญ่ – พัทลุง โดยเริ่มระเบิดจากทางทิศเหนือของเขาคูหา หลังจากนั้นชาวบ้านที่รับจ้างระเบิดหิน ตีหินได้เรียนรู้การระเบิดหิน จึงเริ่มทำหิน ตีหินเอง โดยเริ่มทำหินรอบ ๆ ภูเขา ในช่วงนี้
เป็นการทำหินมีวัตถุประสงค์เพื่อนำมาใช้สอย นำไปทำเสาหัวบ้าน คอสะพาน ถนน และลาดพื้นภายในชุมชน
และหินที่เหลือจากการใช้สอยก็จะนำไปซื้อขายในชุมชนเป็นหลัก

 ยุคที่สอง ยุคเอกชนเช่าทำขาย (ประมาณปีพ.ศ. 2515 ถึง พ.ศ. 2534) หลังจากมีการดำเนินการ
ทำหินของรัฐ และชุมชนแล้ว เริ่มมีกิจการโรงโม่ภาคเอกชนเข้ามาดำเนินการระเบิดหิน และย่อยหินขาย
แต่ดำเนินการตามมาตรา 9 ของประมวลกฎหมายที่ดินโดยต้องขออนุญาตกับรัฐ แต่ใช้วิธีการทำหินแบบเก่า คือ การเจาะระเบิด โดยการโหนโยนตัวจากหน้าผาลงมาเจาะฝังระเบิด โดยสภาพความเสียหายต่อชุมชนน้อย ในยุคที่สองมีการดำเนินการระเบิดหินทางด้านทิศเหนือของภูเขา ซึ่งเป็นพื้นที่ต่อเนื่องกับพื้นที่เดิมในยุคแรก
ซึ่งส่งผลกระทบต่อสายน้ำคลองเคียน สายน้ำธรรมชาติที่ลอดใต้ภูเขา ซึ่งตรงปากทางเข้าคลองตะเคียนอุดตัน จนมีการร้องเรียนหลายครั้ง นอกจากแม่น้ำแล้ว การสั่นสะเทือน และเสียงที่เกิดจากกระระเบิดหิน
ส่งผลกระทบต่อบ้านเรือน บ้านเรือนที่อยู่บริเวณใกล้เคียงได้รับความเสียหาย นอกจากนี้การระเบิดหินส่งผล
ต่อการเรียนการสอนของครู และนักเรียนที่โรงเรียนมัธยมสิริวัณวรี 2 สงขลา เนื่องจากแรงสั่นสะเทือน
และเสียงจากการระเบิดหิน ทำให้รบกวนการเรียนการสอน ส่งผลให้ต้องย้ายโรงโม่หินต้องย้ายไปตั้งทางด้านทิศตะวันออก

ยุคที่สาม ยุคธุรกิจอุตสาหกรรมเหมืองหิน (ประมาณปีพ.ศ. 2538 ถึง พ.ศ. 2553) เริ่มจากวันที่ 13 มิถุนายน 2538 คณะรัฐมนตรี มีมติเห็นชอบ เปลี่ยนแปลงการระเบิด และการย่อยหิน ไปใช้เทคโนโลยี
การทำเหมืองหินแบบใหม่ทำแบบขั้นบันไดโดยใช้เครื่องจักรกลทั้งระบบ และเข้าสู่การสัมปทานกับรัฐ
บริษัทที่จะเข้ามาระเบิดหินต้องขอประทานบัตร ในวันที่ 16 กันยายน พ.ศ. 2540 คณะรัฐมนตรีได้มีมติ เห็นชอบอนุมัติ ให้ใช้ประโยชน์ในแหล่งหิน 20 แหล่งใน 13 จังหวัดทั่วประเทศ ในพื้นที่ลุ่มน้ำชั้นหนึ่ง บี
ตามที่คณะกรรมการกำหนดแหล่งหินเพื่อการทำเหมืองหินอุตสาหกรรมเสนอตามมาด้วย วันที่ 1 ตุลาคม
พ.ศ. 2540 กระทรวงอุตสาหกรรม ให้ประกาศกำหนดพื้นที่แหล่งหินอุตสาหกรรมเพื่อการก่อสร้าง และจัดสรรแหล่งหินดังกล่าวให้ผู้ประกอบการ ขอประทานบัตร โดยพื้นที่เขาคูหา อำเภอรัตภูมิ จังหวัดสงขลา
มีการให้สัมปทานเหมืองหินเขาคูหากับภาคเอกชน 2 ประทานบัตร คือ บริษัท พีรพลมายนิ่ง จำกัด
ได้รับวันที่ 30 กรกฎาคม พ.ศ. 2542 หมดอายุประทานบัตรในวันที่ 29 กรกฎาคม พ.ศ. 2542 และอีกประทานบัตรให้กับนายมนู เลขะกุล ได้รับวันที่ 10 เมษายน พ.ศ. 2543 และได้มีการเช่าช่วงต่อโดย บริษัทแคลเซียมไทย-อินเตอร์ จำกัด จนหมดอายุประทานบัตรเมื่อวันที่ 9 เมษายน พ.ศ. 2543

 กฤษณะรักษ์ จันทรสุวรรณ (2563) ได้กล่าวถึง ผลของการสัมปทานบัตรการทำเหมืองหินเขาคูหา
ไว้ดังนี้ การสัมปทานบัตรการทำเหมืองหินเขาคูหาก่อให้เกิดความเปลี่ยนแปลงในชุมชนในหลายด้าน
การทำโรงโม่สร้างอาชีพใหม่ให้กับคนในชุมชน เปิดโอกาสให้คนในพื้นที่มีงานทำ ไม่ต้องเดินทางไปทำงานรับจ้างนอกพื้นที่ไม่ต้องไปทำงานโรงงาน และชาวบ้านกลุ่มนั้นก็ได้ค่าตอบแทนสูงพอที่จะนำไปใช้จ่าย
ในครัวเรือน และได้พัฒนาคุณภาพชีวิตให้ดีขึ้นกว่าเดิม แต่ไม่ใช่ทุกคนในชุมชนจะได้รับผลประโยชน์จากโรงโม่มีชาวบ้านที่ได้รับผลกระทบจากการระเบิดหินการย่อยหิน และกิจการของโรงโม่ จากการศึกษาพบว่ามีปัญหา
ที่ส่งผลกระทบต่อชาวบ้าน 5 ปัญหาใหญ่ ๆ ได้แก่ 1) ปัญหาความเสียหายต่อบ้านเรือนที่อยู่อาศัยแตกร้าว
ซึ่งเกิดจากแรงสั่นสะเทือนของการระเบิดหิน นางจิต พูลแก้ว (2564) ได้กล่าวว่า บ้านเรือน และโรงเรือนเลี้ยงสัตว์ที่ได้รับผลกระทบ จากการระเบิดหิน การย่อยหิน ได้แจ้งขึ้นทะเบียนกับทางอำเภอรัตภูมิ ทำให้ชาวบ้าน
ที่ได้รับความเสียหายบางส่วนได้รับการชดเชยค่าเสียหายจากบริษัทที่สัมปทานบัตรแต่ค่าชดเชยที่ได้รับ
ไม่เพียงพอต่อการซ่อมแซมบ้านเรือน นอกจากนี้ผู้ที่ได้รับผลกระทบที่เหลือก็ยังไม่ได้รับค่าชดเชยความเสียหาย 2) ปัญหาผลกระทบจากฝุ่นละออง ฝุ่นละอองเกิดจากทุกขั้นตอนของการดำเนินการทำเหมืองหิน
ทั้งการใช้เครื่องจักรเจาะระเบิด การระเบิดหิน การเขี่ยหินจากยอดเขาลงมาด้านล่าง การโม่ย่อยหิน ตลอดถึงการขนส่งหิน ซึ่งมีการดำเนินการทั้งกลางวัน และกลางคืน ชาวบ้านต้องดำเนินชีวิตโดยที่มีฝุ่นละอองกระจายอยู่ในอากาศตลอดเวลา คลื้น บุญรัตน์ (2563) ได้กล่าวถึงผลกระทบจากฝุ่นละอองว่ามีผลกระทบด้วยกัน
2 ด้าน คือ ด้านแรกฝุ่นละอองกระทบต่อสุขภาพ ส่งผลให้คนที่อ่อนแอ ทั้งเด็ก และผู้สูงอายุเกิดโรคทางเดินหายใจ หืดหอบ ภูมิแพ้ ผดผื่นคัน อีกด้านหนึ่งคือ ฝุ่นทำให้เกิดความสกปรกต่อบ้านเรือน รถยนต์ เครื่องมือเครื่องใช้ และผลผลิตทางการเกษตร อันได้แก่ ข้าวที่ทำการเก็บเกี่ยว และตากไว้เพื่อเตรียมแปรรูป
และจำหน่าย และนำไปบริโภคในครัวเรือน 3) ปัญหาผลกระทบต่อสุขภาพจิต เกิดจากเสียงดัง
และแรงสั่นสะเทือน ทำให้เกิดผลกระทบต่อสุขภาพจิต ดังนี้ ในกรณีของคนที่เกิดอาการตกใจ จะใจสั่น
และรู้สึกหวาดกลัวทุกครั้งที่ได้ยินเสียงจากการระเบิดหิน หรือรับรู้แรงสั่นสะเทือนจากการระเบิดหิน
และกรณีของชาวบ้านที่อยู่บริเวณหน้าเหมือง ชาวบ้านกลุ่มนี้จะได้ยินเสียงที่เกิดจากการใช้เครื่องจักร
เกือบทั้งวัน จนก่อเกิดความเครียด 4) ผลกระทบต่อทรัพยากรธรรมชาติสิ่งแวดล้อม วิถีการทำกิน การดำรงชีวิตของคนในชุมชน จากเดิมเขาคูหามีเหมืองน้ำไหลออกจากภูเขาลงสู่คลองเคียนอยู่ 3 สาย แต่ปัจจุบันปากทางน้ำที่จะเข้าคลองเคียนโดนหินหล่นทับจนแทบปิดทางไหลน้ำ เหมืองน้ำธรรมชาติ 3 สายนั้น เสื่อมสภาพไปแล้ว
2 สาย ซึ่งกระทบต่อวิถีชีวิตการทำมาหากินรอบ ๆ ภูเขา ที่มีการทำนา ทำสวน ซึ่งอาศัยน้ำจากแหล่งน้ำธรรมชาติเหล่านั้น 5) ปัญหาการขาดกระบวนการมีส่วนร่วมของชุมชนตามรัฐธรรมนูญ เอกชัย อิสระทะ (2563) ได้กล่าวว่า การสัมปทานบัตรเหมืองหินเขาคูหา ไม่มีเวทีรับฟังความคิดเห็นประชาชน ตามบทบัญญัติรัฐธรรมนูญ มาตรา 67 ซึ่งได้บัญญัติสิทธิของบุคคลที่จะมีส่วนร่วมกับรัฐและชุมชนในการอนุรักษ์ บำรุงรักษา และการได้ประโยชน์จากทรัพยากรธรรมชาติ นอกจากนี้ยังพบว่าเอกสารการศึกษาผลกระทบสิ่งแวดล้อม (EIA) ไม่มีส่วนร่วมจากชุมชนและ EIA ฉบับนี้มีข้อมูลไม่ตรงกับความเป็นจริงหลายประการ ยกตัวอย่างเช่น
ในเอกสาร EIA บ้านเรือนเสียหายเพียง 11 หลัง ในขณะที่คณะกรรมการแก้ไขปัญหาที่ทางอำเภอสำรวจ
พบว่า มีกว่า 326 หลังที่ได้รับความเสียหาย เป็นต้น

ปัญหาทั้ง 5 ปัญหาเกิดขึ้นมาโดยตลอด และหนักขึ้นในช่วงปีพ.ศ. 2548 ถึง ปีพ.ศ. 2552 มีปัญหา
ที่ได้รับการแก้ไขจากผู้ที่เกี่ยวข้อง แต่ก็เป็นการชดเชยให้กับบางกลุ่มเท่านั้น และยังมีปัญหาอื่น ๆ ที่ไม่ได้
รับการแก้ไข ชาวบ้านที่ได้รับผลกระทบเหมือนกันจึงเริ่มมีการพูดคุย เพื่อปรึกษาหารือ และเรียกร้องให้ยุติ
การทำสัมปทานบัตรแต่ก็ทำให้เกิดความขัดแย้งกับกลุ่มลูกจ้างโรงโม่ ที่ได้ผลประโยชน์จากการทำเหมืองหิน เพราะหากมีการยุติการทำสัมปทานบัตร ชาวบ้านกลุ่มนั้นก็จะตกงาน และสูญเสียรายได้ แต่หากไม่เรียกร้อง
ให้ยุติการทำสัมปทานบัตรก็จะส่งผลกระทบต่อทรัพยากรธรรมชาติในชุมชน และชาวบ้านที่ได้รับผลกระทบ
จากการดำเนินกิจการเหมืองหิน เห็นได้ว่าการสัมปทานเหมืองหินเป็นสาเหตุสำคัญที่ทำความขัดแย้งที่เกิดขึ้นในชุมชน และก่อให้เกิดผลกระทบตามมากมาย

**2. การรวมกลุ่ม จัดตั้งกลุ่มเพื่อเรียกร้องสิทธิ์ของชาวบ้านในชุมชน**

 จากการเข้ามาทำสัมปทานเหมืองหินของบริษัท ซึ่งเป็นสาเหตุสำคัญที่ทำให้เกิดความขัดแย้ง
ขึ้นในชุมชนการทำสัมปทานบัตรเหมืองหินในบริเวณเขาคูหา สร้างผลกระทบต่อสิ่งแวดล้อม และประชากร
ในชุมชน จากสถานการณ์มีผู้ได้รับผลกระทบ ก็ต้องมีผู้มีได้รับผลประโยชน์ มีกลุ่มชาวบ้านที่ได้ประโยชน์
จากการสัมปทานเหมืองหินเนื่องจากได้มีชาวบ้านบางกลุ่มได้เข้าทำงานที่เหมืองมีรายได้จากการทำงาน
ในเหมืองเป็นหลัก ในช่วงที่มีการทำสัมปทานเกิดอาชีพเพิ่มขึ้นจากการระเบิดหิน ถือได้ว่าเป็นช่วงที่เปิดโอกาสให้คนในพื้นที่ได้มีงานทำ และมีได้รับค่าตอบแทนสูงเมื่อเทียบกับการต้องไปทำงานที่โรงงานหรือต้องเดินทาง
ไปทำงานที่อื่น เมื่อมีการเรียกร้องจากกลุ่มที่ได้รับผลกระทบให้บริษัทที่เข้าสัมปทานยุติการจุดเจาะหิน
และประท้วงการทำงานของโรงโม่หินในพื้นที่ ในสถานการณ์นี้ ชาวบ้านในพื้นที่ละแวกเขาคูหา และชาวบ้าน
ในหมู่บ้านที่มีอาณาเขตติดต่อกับบริเวณเขาคูหา แบ่งออกเป็น 3 ฝ่าย โดยมีร้อยละของกลุ่มคนดังนี้ ร้อยละ 10 คัดค้านการสัมปทานเรียกร้องให้ยุติการสัมปทาน ร้อยละ 10 ฝ่ายบริษัทสัมปทาน เห็นด้วยให้ดำเนินการต่อ
และร้อยละ 80 คือกลุ่มคนที่ไม่ได้ผลกระทบ และไม่ได้ผลประโยชน์จากการทำสัมปทาน ไม่ออกตัวเข้าข้าง
ฝ่ายใดฝ่ายหนึ่ง ความขัดแย้งที่เกิดขึ้นจึงเป็นความขัดแย้งระหว่างชาวบ้านกับชาวบ้าน และความขัดแย้งระหว่างชาวบ้านกับผู้ประกอบการสัมปทาน ซึ่งมีหน่วยงานของภาครัฐ และหน่วยงานภายนอกเข้ามาเกี่ยวข้อง เช่น NGOs (Non Governmental Organizations) เป็นต้น ในการจัดการความขัดแย้งของแต่ละกลุ่มแตกต่างกันขึ้นอยู่กับกลุ่มคนที่มีความขัดแย้ง ทั้งนี้สามารถแบ่งเป็น 2 กลุ่มใหญ่ ๆ คือ ระหว่างชาวบ้านกับชาวบ้าน
ใช้วิธีการการพูดคุยทำความเข้าใจ เปิดโอกาสให้ทั้งสองกลุ่มได้ปรึกษาหารือ การแสดงความคิดเห็น
ต่อสถานการณ์ที่เกิดขึ้น และหาทางออกของปัญหาร่วมกันแต่โดยธรรมชาติของสังคมที่จะต้องมีคนคิดแตกต่าง
จึงเกิดการโต้แย้งจากทั้งสองฝ่าย อันได้แก่ ผู้ที่ได้รับผลกระทบและผู้ที่ได้รับผลประโยชน์ ทำให้ความขัดแย้ง
ไม่อาจยุติลงในครั้งแรกแต่ก็ช่วยให้มีความเข้าใจกันมากขึ้น

ทั้งนี้ความขัดแย้งระหว่างชาวบ้านกับผู้ประกอบการสัมปทาน ในช่วงแรกมีการรูปแบบ
และกระบวนการแก้ไขความขัดแย้งที่เหมือนกับชาวบ้าน แต่ไม่มีทีท่าว่าจะประสบความสำเร็จ ดังนั้นชาวบ้าน
ที่มีแนวคิดตรงกันจึงเกิดการรวมกลุ่ม โดยใช้ชื่อว่า สมาคมพิทักษ์สิทธิชุมชนเขาคูหา ซึ่งการรวมกลุ่มเกิดขึ้นในช่วงเดือนกันยายน พ.ศ. 2552 จุดเริ่มต้นของการรวมกลุ่ม คือการรวมตัวพูดคุยของกลุ่มที่ได้รับผลกระทบเหมือนกัน มีแนวคิดคล้าย ๆ กัน และมีวัตถุประสงค์ที่ตรงกัน สมาคมพิทักษ์สิทธิชุมชนเขาคูหาเป็นการรวมกลุ่มของแกนนำชาวบ้านจากกลุ่มที่ได้รับผลกระทบ และมีความประสงค์ที่จะให้ยุติทำสัมปทาน โดยได้รวมตัวกันผ่านการพูดคุยปัญหา ปรึกษาหารือ และกำหนดเป้าหมาย และวัตถุประสงค์ ดังนี้เพื่อให้บริษัทที่เข้ามา
ยื่นสัมปทานบัตรเหมืองหินยุติการประกอบการ และเพื่อป้องกันไม่ให้เกิดการสัมปทานเหมืองหินขึ้นอีก
ในอนาคต เมื่อมีวัตถุประสงค์ที่ชัดเจนแล้ว จึงวางแผนดำเนินงาน และเปิดโรงเรียนสิทธิชุมชนของกลุ่มสมาคมพิทักษ์สิทธิชุมชนเขาคูหา เพื่อให้ความรู้ เกี่ยวกับข้อกฎหมาย และข้อมูลที่เกี่ยวทรัพยากรให้กับชาวบ้าน
ในบริเวณเขาคูหา และบริเวณใกล้เคียงได้ศึกษา

**3. การจัดการฟื้นฟูสภาพแวดล้อม และการพัฒนาเขาคูหาให้เป็นสถานที่ท่องเที่ยว**

 หลังจากบริษัทที่เข้ามายื่นสัมปทานบัตรเหมืองหินยุติการประกอบการ เขาคูหาถูกปล่อยทิ้ง
ให้เป็นพื้นที่รกร้าง ชาวบ้านส่วนใหญ่ไม่เดินทางเข้าไปในบริเวณเขา มีเพียงแต่พรานท้องถิ่นที่เดินขึ้นไป
เพื่อหาของป่า และเขาคูหาแห่งนี้ถูกเปลี่ยนเป็นพื้นที่เสี่ยง เป็นพื้นที่เป้าหมายของธุรกิจสีเทา เพราะเป็นพื้นที่
รกร้างจึงไม่ได้รับความสนใจจากคนภายนอก ทำให้มีความเสี่ยงที่พื้นที่บริเวณเขาคูหาจะกลายเป็นพื้นที่เสี่ยง
ทั้งด้านยาเสพติด และด้านอาชญากรรม ผู้นำชุมชน และชาวบ้านในละแวกนั้นจึงมีการประชุมเพื่อปรึกษาหารือ
ที่จะฟื้นฟูสภาพแวดล้อมบริเวณเขาคูหาให้มีความปลอดภัย และกลับมาอุดมสมบูรณ์ดังที่เคยเป็นในอดีต

การจัดการฟื้นฟูสภาพแวดล้อม และการพัฒนาเขาคูหาให้เป็นสถานที่ท่องเที่ยวเกิดขึ้นหลังจาก
ที่มีการยุติการประกอบเหมืองหินแล้ว โดยเกิดจากความร่วมมือของชาวบ้านที่อยู่ในพื้นที่ที่มีอาณาเขตติดต่อ
กับเขาคูหาทั้ง 5 หมู่บ้าน โดยมีชื่อกลุ่มว่า “อนุรักษ์ทรัพยากรและการท่องเที่ยวเขาคูหา” โดยจุดเริ่มต้น
ของการรวมกลุ่มในครั้งนี้คือการพูดคุยกันระหว่าง ๆ กลุ่มเล็ก ๆ และมีเป้าหมายที่จะพัฒนาเขาคูหา
เพื่อเปลี่ยนแปลงเขาคูหาที่รกร้างให้เป็นพื้นที่ที่คนในชุมชนสามารถใช้ประโยชน์ร่วมกัน มีจุดสำหรับพักผ่อนหย่อนใจ เป็นพื้นที่สำหรับการออกกำลังกาย และเปลี่ยนแหล่งเหมืองหิน ให้เป็นสถานที่ท่องเที่ยวเชิงนิเวศ
เปิดให้นักท่องเที่ยวได้เดินทางขึ้นไปชมทัศนียภาพความสวยงามตามธรรมชาติ และร่วมกันอนุรักษ์ทรัพยากร

สไว แก้วจันทร์ (2564) ได้กล่าวถึง การดำเนินกิจกรรมเพื่อกระตุ้นการท่องเที่ยวในช่วงแรกว่าเกิดขึ้นจากสมาชิกในกลุ่ม“อนุรักษ์ทรัพยากร และการท่องเที่ยวเขาคูหา” และชาวบ้านในพื้นที่ได้รวมกลุ่มกันเพื่อปลูกบัว ในบริเวณคลองเคียนซึ่งเป็นคลองที่เกี่ยวข้องกับเขาคูหา และอยู่ในพื้นที่ใกล้เคียงกัน “กิจกรรมปลูกบัว
หน้าเขา” ได้รับความสนใจจากชาวบ้านในพื้นที่ และชาวบ้านที่สัญจรผ่านไปมาทำให้เกิดกิจกรรมขึ้นอีกรอบ และในยุคที่ทุกอย่างถูกถ่ายทอดผ่านโซเชียลเน็ตเวิร์ก การถ่ายรูป และโพสต์ลงในสื่อโซเชียลเน็ตเวิร์กต่าง ๆ ช่วยกระจายข้อมูลให้กว้างขึ้น เมื่อได้รับความสนใจจากคนกลุ่มกว้างขึ้นจึงมีการจัดกิจกรรมต่าง ๆ ขึ้นในพื้นที่เขาคูหา เช่น กิจกรรมวันลอยกระทง ด้วยบริเวณเขาคูหามีแม่น้ำลำคลองไหลผ่านมีที่ตั้งที่ติดกับถนนหนทางสามารถเดินทางได้สะดวก จึงทำให้มีประชาชนทั้งในละแวกใกล้เคียง สามารถแวะเวียนมาร่วมกิจกรรมได้หลังจากชาวบ้าน และทางกลุ่มเห็นว่าได้รับผลการตอบรับที่ดีจากการทำกิจกรรม จึงเริ่มมีการพูดคุย
ของกลุ่มแกนนำเพื่อที่จะพัฒนาเขาคูหาให้เป็นสถานที่ท่องเที่ยว โดยมุ่งหมายให้เป็นสถานที่ท่องเที่ยวเชิงนิเวศ
เพื่อให้เข้าวิถีชีวิตของชาวบ้าน เนื่องจากพื้นที่รอบ ๆ เขาเป็นพื้นที่เกษตร มีนาข้าว สวนยาง สวนปาล์ม
ของชาวบ้าน เมื่อขึ้นไปบนเขาคูหาจะมองลงมาเห็นทัศนียภาพที่สวยงาม

**อภิปรายผล**

จากการศึกษา “ชุมชนกับการเปลี่ยนแปลงเหมืองหินเป็นสถานที่ท่องเที่ยว ของอำเภอรัตภูมิ
จังหวัดสงขลา” ทำให้เห็นว่าความสัมพันธ์ระหว่างชุมชน และทรัพยากรธรรมชาติ เป็นความสัมพันธ์
ที่มีการพึ่งพาอาศัยระหว่างกันและกัน มนุษย์ทุกคนคุ้นชินกับการใช้ประโยชน์จากทรัพยากรธรรมชาติ
จนบางครั้งลืมคำนึงไปว่าหากใช้อย่างไม่ระมัดระวัง และไม่ได้ดูแลทรัพยากรเหล่านั้นในอนาคตจะไม่มีทรัพยากรเหล่านั้นให้ใช้ประโยชน์อีกต่อไป เขาคูหาเป็นทรัพยากรที่ถูกใช้ประโยชน์จากมนุษย์อย่างหนัก
จากการทำเหมืองหิน เมื่อมีการเรียกร้องให้ยุติการสัมปทาน เขาคูหากลายสภาพเป็นพื้นที่รกร้างชาวบ้าน
ในชุมชนไม่ได้ใช้ประโยชน์ และทำให้เขาคูหาเสื่อมสภาพลง ส่งผลให้ชาวบ้านเริ่มมีการรวมกลุ่ม และร่วมกันจัดการฟื้นฟูทรัพยากรในชุมชน สอดคล้องกับแนวคิดการจัดการทรัพยากรแบบมีส่วนร่วม

ประเวศ วะสี (2538) กล่าวโดยสรุปว่า “ชุมชน” หมายถึงการรวมตัวของกลุ่มชนที่มีวัตถุประสงค์ร่วมกันอาจเป็นการรวมตัวกันตามพื้นที่ หรือไม่ใช่ในพื้นที่ก็ได้ แต่สมาชิกในกลุ่มต้องมีการติดต่อสื่อสารกัน
มีการกระทำกิจกรรมร่วมกันมีการเรียนรู้ร่วมกันในการกระทำ และมีการจัดการ”

 ทวีทอง หงษ์วิวัฒน์ (2527) ได้กล่าวโดยสรุปว่า การมีส่วนร่วม คือการที่คนในชุมชนมีการรวมตัว รวมกลุ่มเพื่อพัฒนาความสามารถในการจัดการควบคุมการใช้ และการกระจายทรัพยากรที่มีอยู่ในชุมชน
เพื่อประโยชน์ต่อการดำรงชีวิตทางเศรษฐกิจ และสังคม ตามความเป็นอยู่ของคนในชุมชนซึ่งการมีส่วนร่วม
ของประชาชนจะช่วยพัฒนาการรับรู้ของคนในชุมชน และแสดงออกมาในรูปแบบการตัดสินใจในการกำหนดแนวทางในการจัดการ หรือการดำเนินชีวิตในด้านต่าง ๆ

ตัวแทนชาวบ้านที่อาศัยบริเวณเขาคูหา เกิดกระบวนการรวมตัวกันเพื่อดำเนินกิจกรรมร่วมกัน
และร่วมกันเรียนรู้จากกิจกรรมในพื้นที่เขาคูหา ประชาชนมีการรวมกลุ่มเพื่อร่วมกันจัดการทรัพยากรในชุมชนถึงสองกลุ่ม กลุ่มแรก คือกลุ่มสมาคมพิทักษ์เขาคูหา เป็นกลุ่มที่รวมตัวเพื่อเรียกร้องสิทธิ์ ซึ่งสอดคล้อง
กับแนวคิดขบวนการการเคลื่อนไหวทางสังคมแบบใหม่ (New Social Movement)

ไชยรัตน์ เจริญสินโอฬาร (2554) กล่าวว่า ขบวนการเคลื่อนไหวทางสังคมที่มุ่งเน้นเกี่ยวกับ
เรื่องบรรทัดฐานทางสังคม วิถีชีวิต และสิ่งแวดล้อม มีลักษณะเป็นกระบวนการเคลื่อนไหวของประชาชนระดับรากหญ้าในประเทศ “โลกที่สาม” ซึ่งเป็นขบวนการทางสังคมที่มีการจัดโครงสร้างองค์กรที่มีอุดมการณ์
ที่มุ่งจะเปลี่ยนแปลงสังคมโดยมีการรวมกลุ่มในการปฏิบัติการอย่างต่อเนื่อง เพื่อยับยั้งการเปลี่ยนแปลง
ในบริบทของสังคม เพื่อบรรลุเป้าหมายให้เกิดการเปลี่ยนแปลงบรรทัดฐานทางสังคม วิถีชีวิต และสิ่งแวดล้อม ซึ่งกลุ่มสมาคมพิทักษ์สิทธิชุมชนเขาคูหา เป็นกลุ่มที่มุ่งเน้นในเรื่องวิถีชีวิต และสิ่งแวดล้อม ทางกลุ่ม
มีวัตถุประสงค์ในการเรียกร้องในบริษัทที่ทำสัมปทานเหมืองหินยุติการประกอบการ เนื่องจากผลจาก
การประกอบการสร้างผลกระทบต่อสิ่งแวดล้อม อันได้แก่ เขาคูหา ซึ่งเป็นภูเขาหินปูนที่ตั้งอยู่ในพื้นที่
ตำบลคูหาใต้ การระเบิดหิน การย่อยหิน ไม่เพียงสร้างผลกระทบต่อเขาคูหา แต่ยังสร้างผลกระทบต่อทรัพยากรอื่น ๆ คือ ทรัพยากรป่าไม้ และสัตว์ป่า ป่าไม้ และสัตว์ป่าหลายชนิดสูญพันธ์ในช่วงของการดำเนินกิจกรรมสัมปทานเหมืองหิน นอกจากนี้ยังส่งผลกระทบต่อสายน้ำที่อยู่ในบริเวณเขาคูหา มีหินหล่นปิดทับทางไหล
ของน้ำ มีตะกอนของดิน และหินสะสมในน้ำเป็นจำนวนมาก ทำให้น้ำขุ่นไม่สามารถใช้ประโยชน์ได้ นอกจากนี้ยังส่งผลกระทบต่อวิถีชีวิตของชาวบ้านในพื้นที่ ด้วยเขาคูหามีพื้นที่โดยรอบเป็นที่ราบ พื้นที่รอบเขาส่วนใหญ่
จึงเป็นพื้นที่ที่ชาวบ้านใช้ทำการเกษตร ได้แก่ นา สวนยางพารา และสวนปาล์ม เมื่อแหล่งน้ำในพื้นที่ไม่สามารถใช้ประโยชน์ได้ต่อส่งผลต่อผลผลิตการเกษตรและการเพาะปลูกของเกษตรกร นอกจากนี้การดำเนินกิจการสัมปทานยังส่งผลกระทบต่อการดำเนินชีวิตประจำวันของคนในชุมชน เช่น ปัญหาด้านสุขภาพ ทั้งสุขภาพร่างกาย เนื่องจากมีฝุ่นละอองกระจายในอากาศเป็นจำนวนมาก และปัญหาสุขภาพจิต เนื่องจากการระเบิดหินมีเสียงดังตลอดทั้งวัน ทางกลุ่มสมาคมพิทักษ์สิทธิชุมชนเขาคูหา เป็นการรวมตัวของคนที่ได้รับผลกระทบเหมือนกัน และมีแนวคิดเดียวกัน จึงดำเนินการเรียกร้องสิทธิ์ และมีข้อพิพาทกับบริษัทที่ได้รับสัมปทานบัตร
จนมีการยุติการประกอบการถือเป็นความสำเร็จขั้นแรกของกลุ่ม

กลุ่มที่สอง คือ “กลุ่มอนุรักษ์ทรัพยากรและการท่องเที่ยวเขาคูหา” เป็นการรวมกลุ่มเพื่อจัดการฟื้นฟูสภาพแวดล้อมเขาคูหา และบริเวณโดยรอบ ทั้งนี้แม้ว่าการสัมปทานเหมืองหินจะยุติลงแล้ว แต่ธรรมชาติ
ไม่สามารถฟื้นฟูเองได้ทั้งหมด จึงต้องเป็นหน้าที่ของชาวบ้านซึ่งอยู่ในพื้นที่ และเคยใช้ประโยชน์จากทรัพยากรในการร่วมมือกันฟื้นฟูทรัพยากร และเปลี่ยนแปลงพื้นที่ที่รกร้างให้เป็นสถานที่ท่องเที่ยวเชิงนิเวศ
เปิดให้นักท่องเที่ยวได้เข้ามาเยี่ยมชมทัศนียภาพอันสวยงามของ “เขาคูหา”

จากการศึกษาวิจัยในครั้งนี้ ผู้วิจัยได้ข้อคิดว่าแท้จริงแล้วทรัพยากรธรรมชาติ และมนุษย์
มีความสัมพันธ์กันมีการพึ่งพาอาศัยระหว่างกันและกัน ซึ่งในที่นี้หมายถึง ทรัพยากรธรรมชาติที่เกิดขึ้นเอง
ในชุมชนคือ “เขาคูหา”เขาคูหาเป็นทรัพยากรธรรมชาติที่ให้ประโยชน์ต่อชุมชนเป็นอย่างมาก เขาคูหาเป็นพื้นที่ที่มีความสมบูรณ์เป็นอย่างมากเต็มไปด้วยต้นไม้ และพืชพรรณต่าง ๆ และเป็นแหล่งเพาะขยายพันธุ์สัตว์
ตามธรรมชาติ เขาคูหาเป็นแหล่งอาหาร และเป็นพื้นที่ที่เหมาะต่อการทำการเกษตร และเป็นที่ตั้งถิ่นฐาน
ของคนในชุมชน เนื่องด้วยเขาคูหามีลักษณะธรณีเป็นหินปูน ซึ่งเหมาะต่อการดัดแปลงเพื่อทำอุตสาหกรรมก่อสร้าง เขาคูหาจึงถูกใช้ประโยชน์จากมนุษย์อย่างหนักจากการทำเหมืองหิน เมื่อมีการสัมปทานในระยะเวลาที่ยาวนาน ชาวบ้านในชุมชนเริ่มรับรู้ถึงความเสียหายที่ได้รับจึงมีการรวมกลุ่มเพื่อเรียกร้องให้บริษัทสัมปทานยุติ
การสัมปทานเมื่อการสัมปทานยุติแล้ว ชาวบ้านในชุมชนก็ร่วมมือกันฟื้นฟูทรัพยากรธรรมชาติอีกครั้ง
โดยการเข้าปรับพื้นที่ และปลูกป่าทดแทนจากสถานการณ์นี้ทำให้เห็นความสัมพันธ์ระหว่างมนุษย์
กับทรัพยากรธรรมชาติอย่างชัดเจน มนุษย์ใช้ประโยชน์จากเขาคูหาอย่างหนัก ชาวบ้านในพื้นที่ตระหนัก
ถึงผลกระทบที่เกิดขึ้นกับเขาคูหาช่วยกันเรียกร้องให้ยุติการสัมปทาน และเมื่อเรียกร้องสำเร็จแล้ว เขาคูหา
ไม่สามารถฟื้นฟูสภาพให้สมบูรณ์ดังเดิมได้ ชาวบ้านในชุมชนจึงต้องร่วมกันฟื้นฟูเขาคูหาเมื่อมีการปรับสภาพพื้นที่ และจัดกิจกรรมเพื่อฟื้นฟูเขาคูหา เช่น การปลูกบัว การปลูกต้นไม้วันพ่อ ช่วยให้เขาคูหาได้รับความสนใจ
จากคนภายนอก ชาวบ้านจึงรวมกลุ่มเพื่อผลักดันให้เขาคูหาเป็นสถานที่ท่องเที่ยวเชิงนิเวศเพื่อให้ผู้คนเดินทางมาท่องเที่ยวมาเยี่ยมชนทัศนียภาพของตำบลคูหาใต้ อำเภอรัตภูมิ จังหวัดสงขลา

**ข้อเสนอแนะ**

 1. ข้อเสนอแนะทั่วไป

เขาคูหาสามารถเป็นตัวอย่าง ด้านการใช้ประโยชน์จากทรัพยากรธรรมชาติในชุมชนให้เป็นประโยชน์ โดยการพัฒนาทรัพยากรธรรมชาติที่ถูกทำลายนั้นให้เป็นสถานที่ท่องเที่ยวเชิงนิเวศ เพื่อให้เข้ากับวีถีชีวิตเดิมของคนในชุมชน เพื่อเป็นความคิดริเริ่ม รวมถึงเป็นแรงจูงใจในคนหันมาให้ความสนใจทรัพยากรธรรมชาติ
และท้องถิ่นมากยิ่งขึ้น

 2. ข้อเสนอแนะสำหรับการวิจัยครั้งต่อไป

ควรมีการศึกษาเกี่ยวกับการพัฒนาการรวมกลุ่มของชาวบ้าน แนวทางการส่งเสริมผลักดันให้มีสินค้า และบริการที่เป็นของชุมชน และการรณรงค์ให้มีการท่องเที่ยวเชิงนิเวศ ซึ่งอาจจะได้ข้อมูลที่เป็นตัวอย่างให้พื้นที่อื่น ๆ ได้

**บรรณานุกรม**

ประเวศ วะสี (2538). **ยุทธศาสตร์ปัญญาแห่งชาติ.** พิมพ์ครั้งที่ 2 กรุงเทพฯ : สำนักงานกองทุนสนับสนุน
 การวิจัย

ไชยรัตน์ เจริญสินโอฬาร. (2554). **ขบวนการเคลื่อนไหวทางสังคมรูปแบบใหม่**. กรุงเทพฯ : วิภาษา

ทวีทอง หงษวิวัฒน์. (2527). **การมีส่วนร่วมของประชาชนในการพัฒนา.** กรุงเทพฯ: ศักดิ์โสภาการพิมพ์.

**บุคลานุกรม**

กฤษณะรักษ์ จันทรสุวรรณ. อายุ 51 ปี. สมาคมพิทักษ์สิทธิ์เขาคูหา ตำบลคูหาใต้ อำเภอรัตภูมิ จังหวัด
 สงขลา. สัมภาษณ์เมื่อวันที่ 15 สิงหาคม 2563.

คลื้น บุญรัตน์. อายุ 75 ปี. สมาคมพิทักษ์สิทธิ์เขาคูหา ตำบลคูหาใต้ อำเภอรัตภูมิ จังหวัดสงขลา. สัมภาษณ์
 เมื่อวันที่ 15 สิงหาคม 2563.

จิต พูลแก้ว. อายุ 68 ปี. บ้านเลขที่ 169 หมู่ 5 บ้านจุ้มปะ ตำบลคูหาใต้ อำเภอรัตภูมิ จังหวัดสงขลา.
 สัมภาษณ์เมื่อ วันที่ 22 มกราคม 2564.

สไว แก้วจันทร์. อายุ 57 ปี. บ้านเลขที่ 207 หมู่ 12 บ้านกันมัน ตำบลคูหาใต้ อำเภอรัตภูมิ จังหวัดสงขลา.
 สัมภาษณ์เมื่อวันที่ 6 กุมภาพันธ์ 2564.

เวศ จันทระสระ. อายุ 63 ปี. สมาคมพิทักษ์สิทธิ์เขาคูหา ตำบลคูหาใต้ อำเภอรัตภูมิ จังหวัดสงขลา. สัมภาษณ์
 เมื่อวันที่ 15 สิงหาคม 2563.

เอกชัย อิสระทะ. อายุ 52 ปี. สมาคมพิทักษ์สิทธิ์เขาคูหา ตำบลคูหาใต้ อำเภอรัตภูมิ จังหวัดสงขลา. สัมภาษณ์
 เมื่อวันที่ 15 สิงหาคม 2563.